કેટલાંક લોકોની સવાર જ થાક સાથે ઊગે છે. ઊઠે ત્યારે જ મન અને શરીર ભારેખમ હોય છે. આખી રાત જાણે એ રાત સાથે લડ્યો હોય છે. કેવું છે? સવારે ઉઠવા માટે પ્રયત્ન કરવો પડતો નથી. ઊંઘ પૂરી થાય એટલે આંખ આપોઆપ ખુલી જાય છે. માણસે ઊંઘવા માટે પ્રયત્ન કરવો પડે છે. ઊંઘ પણ ઊઠવા જેટલી જ સહજ હોવી જોઈએ. તમારી રાત કેવી ગઈ છે તેની નિશાનીઓ સવારે ચહેરા પર સવારે હોય છે. કેટલાંકને જોઈને આપણાંથી પૂછાઈ જાય છે કે, કેમ રાતે ઊંઘ નથી આવી? બહુ ઓછા લોકો એમ પૂછે છે કે, રાતે ઊંઘ કેમ નથી આવી? રાતે ઊંઘ ન આવે ત્યારે તમે તમારી જાતને ઊંઘ ન આવવાનું કારણ પૂછ્યું છે? આપણે જ દોષી હોઈએ ત્યારે આપણે આપણી સામે ફરિયાદ કરવાનું ટાળતાં રહીએ છીએ. પોતાની જાતને જ આરોપીના પાંજરામાં ખડી કરવી બહુ આકરી છે. જ્યારે માણસ પોતે જ જજ હોય અને પોતે જ અપરાધી હોય ત્યારે ન્યાય તોળવો સૌથી અઘરો હોય છે.